- La Generalitat i el consistori sabadellenc signen un conveni de col·laboració en matèria tributària
- L'Agència Tributària de Catalunya participarà en la recaptació executiva dels tributs d'aquest ajuntament
El vicepresident del Govern i conseller d'Economia i Hisenda de la Generalitat, Oriol Junqueras, ha presidit aquest dilluns l'acte de signatura del conveni de col·laboració entre l'Agència Tributària de Catalunya (ATC) i l'Ajuntament de Sabadell, gràcies al qual els sabadellencs podran realitzar gestions tributàries, com ara sol·licitar informació o presentar l'autoliquidació i declaracions dels seus impostos- tant pel que fa als tributs locals com als que gestiona l'ATC- en qualsevol de les oficines del seu Ajuntament o de l'ATC.
D'aquesta manera, l'Ajuntament de Sabadell s'adhereix a la marca tributs de Catalunya i es dóna un nou pas endavant en la construcció de la hisenda pròpia.
La previsió és que la finestreta única estigui en funcionament el proper mes d'octubre.
A més, el conveni, que han signat el vicepresident del Govern i l'alcalde de Sabadell, Juli Fernández, també posa els fonaments perquè l'agència catalana pugui fer actuacions de recaptació executiva en benefici de l'Ajuntament de Sabadell, és a dir del cobrament dels morosos que tenen deutes tributaris amb aquest consistori.
La voluntat del Govern català és col·laborar en la recaptació executiva dels tributs dels principals consistoris de Catalunya que no la tenen delegada en les diputacions i crear uns lligams i realitzar unes actuacions coordinades que ajudaran a construir, conjuntament amb les diputacions, una gran xarxa recaptadora en el marc de Tributs de Catalunya i els fonaments de la futura hisenda catalana.
Reforçar la lluita contra el frau i la morositat fiscal
El conveni també preveu que les dues administracions treballaran plegades i sumaran esforços en el marc de la prevenció i reducció del frau fiscal i dels incompliments tributaris i la morositat fiscal.
Amb aquest objectiu, Sabadell i l'ATC s'han compromès a intercanviar informació d'una manera àgil i regular per detectar i corregir possibles incompliments tributaris.
Entre aquesta informació s'inclou, per exemple, la corresponent als canvis de titularitat en relació amb l'impost sobre béns immobles (IBI) o la referida a les liquidacions en concepte de l'impost sobre l'increment de valor dels terrenys de naturalesa urbana (plusvàlua).
L'ATC: de 4 a 19 oficines territorials l'any 2017
Gràcies a la signatura d'aquest conveni, l'Ajuntament de Sabadell s'adhereix a la marca Tributs de Catalunya per oferir un millor servei al ciutadà en matèria tributària.
Aquest és el segon gran consistori, després del de Barcelona, que participa en aquesta xarxa gràcies a la qual l'ATC i els ens locals treballen conjuntament per oferir un servei de proximitat als contribuents en oferir un servei de finestreta única.
Amb aquest mateix objectiu, l'ATC preveu augmentar la capil·laritat de la seva xarxa pròpia d'oficines i ampliar el nombre d'oficines territorials en passar de les 4 actuals, situades a les capitals de província, a un total de 19 que es trobaran distribuïdes arreu del territori.
Està previst que el procés finalitzi l'any 2017.
Oficines territorials de l'ATC que actuen com a finestreta única tributària
Delegació territorial a Barcelona
Delegació territorial a Tarragona
Oficina de l'ajuntament de Sabadell que actua com a finestreta única tributària
Oficina del Servei d'Atenció al ciutadà